Document ID: 31996D0335

31996D0335
L 132/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 8 май 1996 година
относно съставяне на списък и обща номенклатура на съставките, използвани в козметичните продукти
(текст от значение за ЕИП)
(96/335/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 76/768/ЕИО на Съвета от 27 юли 1976 г. oтносно сближаването на законодателствата на държавите-членки, свързани с козметични продукти (1), изменена с Директива 95/34/ЕО на Комисията (2), и по-специално член 5а и член 7, параграф 2 от нея,
след консултации с Научния комитет по козметология,
като има предвид, че списъкът на съставките, използвани в козметични продукти трябва да съдържа раздел за парфюмите и ароматичните суровини и раздел за другите вещества;
като има предвид, че този списък трябва да съдържа информация за идентичността на всяка съставка, по-специално химическите наименования, наименованията на INCI (Международна номенклатура на козметичните съставки), (бивш CTFA), Ph. Eur., номерата по INN (Международно непатентовано наименование) и Iupac, (Международен съюз по чиста и приложна химия), Einecs (Инвентаризационен списък на Европейската общност на съществуващите търговски химични вещества), Elincs, (Европейски списък на нотифицираните химични вещества), CAS (Международна химическа класификация) и Цветния индекс, общото наименование, упоменато в член 7, параграф 2 от Директива 76/768/ЕИО, както и функциите на съставката и, където е целесъобразно, евентуалните ограничения и условия във връзка с употребата, както и предупрежденията, които трябва да бъдат отпечатани върху етикета;
като има предвид, че в допълнение към предоставянето на необходимата информация относно съставките, използвани в козметичните продукти, списъкът трябва да се разглежда и в светлината на задължението, определено в член 6, параграф 1 от Директива 76/768/ЕИО, който предвижда върху продукта и/или опаковката да бъде посочена неговата функция и списъкът на съставките, считано от 1 януари 1997 г. в случаите, когато козметични продукти се пускат на пазара;
като има предвид, че предлаганият списък следва да бъде достатъчно пълен, за да бъде възможно означаването на съставките на козметичните продукти;
като има предвид обаче, че той е индикативен и няма да представлява списък на съставките, одобрени за употреба в козметични продукти;
като има предвид, че същият трябва периодично да се актуализира;
като има предвид, че една обща номенклатура на съставките ще направи възможно идентифицирането на продуктите, като се използва едно и също име в държавите-членки, като вследствие на това потребителите ще могат лесно да разпознават веществата, които им е препоръчано да избягват (например поради алергии), независимо къде в Общността те купуват козметични продукти;
като има предвид, че наименованията на INCI (Международна класификация на козметичните съставки) и най-добре отговарят на тези изисквания, тъй като са сравнително прости и освен това вече се използват на международно равнище;
като има предвид, че мерките, предвидени в настоящото решение, са в съответствие със становището на Комитета по адаптиране към техническия прогрес на директивите за премахване техническите пречки пред търговията в сектора на козметичните продукти;
РЕШИ:
Член 1
Приема се списъкът на съставките, използвани в козметичните продукти, предвиден в член 5а от Директива 76/768/ЕИО и възпроизведен в приложението.
Член 2
Наименованията на INCI (Международна класификация на козметичните съставки), съдържащи се в списъка, съставляват общата номенклатура за целите на член 7, параграф 2 от Директива 76/768/ЕИО.
Съставено в Брюксел на 8 май 1996 година.

Labels: 3
19
1